เย้ๆ ร้าน After you สาขาสยามสแควร์วันเปิดใหม่วันนี้ค่ะ นัดไปกันหลายคน เริ่มต้นจากที่คุณ Jitprasong นางมี voucher จากวงในอยู่สามร้อยบาท คุณ Kikapu เลยหาข้อมูลจากในเว็บไซท์ของทางร้านระบุไว้ว่าร้านเปิดวันที่ 9 เดือน 9 เวลาบ่ายสองโมง เลยได้ไปประเดิมวันแรกของร้านนี้กันค่ะ แต่ถึงเวลาบ่ายสองโมงไปถึงร้านแล้วมีป้ายติดไว้ว่าเปิด 15.00 น. ทำให้เราต้องถอยทัพกลับฐานที่มั่น แล้วออกเดินทางมาใหม่ตอนบ่ายสามโมงอีกครั้ง

ยกทัพมาเจ็ดคน แอบลุ้นค่ะว่าจะมีที่นั่งพอรึเปล่า ปรากฏว่าร้านใหม่ไฉไล สถานที่กว้างมาก โต๊ะเล็กถูกครอบครองไปหมดแล้ว เลยได้นั่งโต๊ะใหญ่ขนาดที่นั่งได้ประมาณยี่สิบคนแทนโดยไม่ต้องรอคิวใดๆ ค่ะ (โต๊ะนี้ บอกเลยว่าเหมาะสำหรับมารับน้อง เลี้ยงน้อง หรือจะมาสังสรรค์ทั้งตระกูลก็ได้ค่ะ!) สำหรับร้านตกแต่งได้สไตล์อาฟเตอร์ยู แต่จะรู้สึกโปร่งโล่งและสว่างกว่าร้านสาขาอื่น เพราะสาขานี้ติดกระจกโดยรอบ ซึ่งจะมองออกไปเห็นวิวสยามสแควร์และทำให้รับแสงธรรมชาติได้อย่างเต็มที่ อันที่จริงทางร้านมีสองชั้นนะคะ แต่ชั้นบนยังไม่เปิด โดยน้องพนักงานบอกว่าชั้นบนเป็นร้านไอศกรีมเหมือนที่ Central embassy ค่ะ

สำหรับการสั่งอาหารก็เช่นเดียวกับสาขาอื่น คือลูกค้าสั่งอาหารและชำระเงินที่เคาน์เตอร์พร้อมแจ้งหมายเลขโต๊ะให้พนักงานค่ะ เมนูที่สั่งวันนี้ บอกเลยว่าแอบท่องสยามโทสเอาไว้ในใจตั้งแต่เห็นรีวิวของคุณตาล Tannu แล้วค่ะ นี่มาตามรอยคุณตาลด้วยการสั่งสยามโทสเป็นอันดับแรก นอกนั้นก็เป็น Nutella, Chocolate strawberry pancake และตบท้ายด้วย Shibuya honey toast 

+ Siam toast (175 บาท)
สยามโทสนี้เป็นเมนูแนะนำของทางร้านค่ะ โดยทางร้านได้แจ้งว่าเป็นเมนูใหม่ที่มีขายที่สาขานี้เป็นสาขาแรก และต่อไปจะมีขายที่สาขาอื่นเช่นกัน ลักษณะของโทสเป็นขนมปังเนื้อร่วนชิ้นใหญ่อบกรอบ หากใครเคยกิน Shibuya honey toast ขนมปังจะชิ้นใหญ่เท่ากันเลยค่ะ แต่เนื้อของขนมปังแตกต่างกันโดยที่ขนมปังของ Siam toast จะร่วนกว่ามาก เหมือนเนื้อขนมปังที่ใส่ในไอศกรีมรถเข็นเลยค่ะ ขนมปังอบมากรอบๆ โปะด้วยข้าวเหนียวแผ่เต็มหน้าขนมปัง ราดด้วยน้ำกะทิที่น่าจะผสมวิปครีมแบบข้นๆ และวางทับอีกทีด้วยไอศกรีมรวมมิตรซึ่งมีทั้งลอดช่องและขนุนแบบจัดเต็มค่ะ สำหรับเราแล้วรสชาติของกะทิและไอศกรีมออกแนวหนักและข้นมันไปหน่อย ทำให้ออกรสติดเค็มค่ะ เป็นโทสที่กินแล้วให้ความรู้สึกเหมือนกินไอศกรีมรถเข็นบ้านเรามากๆ ค่ะ และดูว่าทางร้านต้องการเน้นคอนเซ็ปท์นั้น ซึ่งให้ความน่ารักแบบไทยๆ ดีค่ะ เมนูนี้ขอให้ 4 คะแนนนะคะ

+ Nutella (จำราคาไม่ได้นะคะ คาดว่าจะ 105 บาทค่ะ)
เมนูนี้เป็นเมนูใหม่เช่นกันค่ะ เป็นขนมปังปิ้งกรอบแผ่นบางกว่า toast มีให้เลือกหลายหน้า ได้แก่ Nutella, Peanut butter&honey, Peanut butter&jam และ Dulce de leche (ซึ่งรสสุดท้ายคุณพนักงานแจ้งว่าคล้ายขนมปังที่ราดด้วยนมข้นหวานแบบประยุกต์ค่ะ) ซึ่งเราเลือกตามที่คุณพนักงานแนะนำ ก็เลยสั่งเป็น Nutella มาค่ะ ขนมปังค่อนข้างหนาปิ้งมากรอบทั้งแผ่น แล้วราดด้วย Nutella แบบชุ่มๆ อร่อยมากกกกกกกกกกกค่ะ มีถั่วโรยมาด้วยเพิ่มรสสัมผัสภายในปาก อร่อยฟินมาก ทุกคนในโต๊ะชอบเมนูนี้ค่ะ ให้ไป 5 คะแนนเต็มเลยจริงๆ

+ Chocolate strawberry pancake (175 บาท และเพิ่มกล้วยหอมอีก 15 บาทค่ะ)
ขอสารภาพว่าไม่เคยกินแพนเค้กของอาฟเตอร์ยูมาก่อน นี่เป็นครั้งแรกที่สั่งมาเพราะดูเหมือนช่วงนี้บรรดาเราๆ จะเสพติดการกินแพนเค้กจากคุณเบิร์ด (log in: Brett) ไปซะแล้ว ฮ่าๆ ...สำหรับแพนเค้กของร้าน ส่วนตัวเราคิดว่าหนักนมเนยไปนิดค่ะ รสชาติจะค่อนข้างเข้มข้น เมนูนี้เป็นแพนเค้กราดมาด้วยซอสช็อคโกแล็ต โปะมาด้วยสตรอเบอร์รี่ วิปครีมและไอศกรีมหนึ่งลูก เราเลือกที่จะเพิ่มกล้วยหอมในราคา 15 บาท สำหรับเราเมนูนี้ไม่ค่อยโดน ขออนุญาตให้ 3 คะแนนนะคะ

+ Shibuya honey toast (175 บาท)
หลังจากโดนสามเมนูแรกแล้วยังไม่อิ่ม ยังไม่สุด เหมือนยังไม่ถึง After you สุดท้ายก็ต้องไปสั่ง Shibuya honey toast มาจนได้ ...แต่กินกันไปแล้ว เราหันมามองหน้ากัน คือแบบมันยังไม่ค่อยจะใช่ฮันนี่โทสที่เราคุ้นเคยสักเท่าไหร่ ขนมปังยังกรอบอร่อยเหมือนเดิม แต่ดูจะเค็มกว่าเดิมนิดนึงซึ่งน่าจะเป็นเพราะเนย หรือมือใหม่ เหมือนอะไรๆ ยังไม่เข้าที่ค่ะ ไม่เป็นไรๆ กินแล้วก็ยังฟินเหมือนเดิม เพียงแค่แปลกลิ้นเท่านั้น รอให้ระบบเข้าที่เข้าทางแล้วจะกลับมาฟินกับเมนูนี้ใหม่แน่นอนค่ะ วันนี้ให้ 3.7595 คะแนนนะ (เอิ่ม ทศนิยมเยอะไปมั้ย)

สรุป วันนี้ประทับใจกับการบริการมากถึงมากที่สุดค่ะ พนักงานทุกคนเริ่มตั้งแต่ที่เคาน์เตอร์ให้ความสนใจ มีการแนะนำเมนูเป็นอย่างดี น้องพนักงานที่ให้บริการคอยเสิร์ฟและเก็บจานก็น่ารักค่ะ สอบถามข้อมูลอะไรได้หมด ยิ้มแย้มแจ่มใสดีสุดๆ ส่วนเมนูในวันนี้ประทับใจ Nutella มากที่สุดในสามโลกค่ะ บอกเลย ...ไว้ว่างๆ จะมากินอีกน๊า เดี๋ยวช่วงนี้หยอดกระปุกรอร้านไอศกรีมเปิดก่อน (^_____^)>
